P. Abrhan, poslanec: (2008-11-27):
Čo sa týka kapitálových výdavkov, najväčší pokles oproti roku 2008 je zaznamenaný práve v tejto časti návrhu. Kým v roku 2008 bolo plánovaných preinvestovať 28 miliónov eur, v roku 2009 návrh rozpočtu navrhuje preinvestovať len 23,5 milióna eur. Z uvedeného je zrejmé, že kapitálové výdavky na rok 2009 nevytvárajú dostatočný finančný priestor na pokrytie oprávnených investičných potrieb rozpočtových a príspevkových organizácií ministerstva kultúry. Myslím si, že každému je jasné, že modernizačný dlh ani v kultúre nie je možné odstrániť len v jednom volebnom období, či dokonca v jednom kalendárnom roku. To určite nikto ani od tohto návrhu rozpočtu neočakával. To, čo by každý očakával, je stanovenie priorít rekonštrukcií a obnovy. Kým v súčasnosti sa zabezpečuje úplná rekonštrukcia Slovenskej národnej galérie, Slovenskej filharmónie, Reduty, Štátnej opery v Banskej Bystrici, v zozname investičných akcií na rok 2009 boli zavedené investičné akcie rekonštrukcie Reduty, depozitár na Červenom kameni a rekonštrukcia areálu Slovenskej národnej galérie. Štátna opera v Banskej Bystrici v tomto zozname nie je uvedená. Napriek tomu, že je to rozostavaná stavba, navyše v havarijnom stave. Ministerstvo kultúry v spolupráci s generálnym projektantom na základe dostupných informácií v súčasnosti pripravuje rozpočet pre dofinancovanie rekonštrukcie, ktorý by mal byť následne predložený do vlády. Preto moja otázka znie, prečo tento projekt nie je zahrnutý do rozpočtu pre rok 2009 a z akých zdrojov bude financovaný. Druhým problémom, ku ktorému by som sa chcel vyjadriť v kapitole ministerstva kultúry, je návrh prioritných výdavkových titulov na rok 2009. A to zvlášť k 5. prioritnému titulu, ktorým je navýšenie dotácie na projekty Matice slovenskej. V komentári ministerstva kultúry k vlastnej kapitole sú uvedené rôzne sumy, na ktoré sa upravuje celkový príspevok pre Maticu slovenskú. Kým v tabuľke výdavkov ministerstva kultúry je uvedená suma 1 mil. 659 696 eur, s konštatáciou, že ide o 25-percentné navŕšenie, v tom istom dokumente, v tom istom dokumente na strane 12 sa uvádza, citujem, „zvýšením výdavkov v rámci prioritných projektov sa upravuje celkový príspevok pre verejnoprávnu inštitúciu Maticu slovenskú na úroveň 1 mil. 991 632 eur. Rozpočet bude použitý na projekty kultúrnych aktivít v roku 2009 v celkovej výške 1 mil. 991 632 eur, čo predstavuje nárast o 42, 85 % oproti rozpočtu v roku 2008.“ Koniec citátu. Tak teda, aký príspevok dostane v roku 2009 Matica slovenská? 1,659 696 eur alebo 1,991 632 eur? Ťažko vysvetliť ako k takýmto rozporom v jednom materiáli ministerstva kultúry mohlo dôjsť. Že nejde len o omyl, svedčí, že tak, ako sú rozdielne sumy, sú k nim vypočítané i rozdielne percentá navŕšenia. V jednom prípade 25, v druhom 42. V tejto súvislosti sa vynára i ďalšia otázka, prečo také vysoké navŕšenie príspevku Matice slovenskej v roku 2009? Keď som sa na výbore pre kultúru pýtal pána štátneho tajomníka na dôvody, nevedel ich uviesť. Povedal len, že o projektoch pripravovaných na budúci rok ešte budú s Maticou rokovať. Aby bolo jasné, nemám problém s navŕšením príspevku pre Maticu slovenskú, ale musí byť jasné, o akú čiastku ide a aké projekty chce štát podporiť, aby následne mohlo ministerstvo kontrolovať použitie takto poskytnutých finančných prostriedkov. Treťou poznámkou k rozpočtu kapitoly kultúry, ale týka sa i celého rozpočtu, je výhľad spracovaný na roky 2010 a 2011. Napríklad v kapitálových výdavkoch v materiáli ministerstva kultúry sa uvádza, citujem: „Vzhľadom k stavu sídelných budov a ich nutnosti rekonštrukcie bude potrebné výrazné navŕšenie týchto výdavkov pre roky 2010 a 2011.“ Koniec citátu. Zároveň v tom istom materiáli sa konštatuje, že v roku 2008 bolo plánovaných preinvestovať 28 mil. eur, v roku 2009 je plánovaná čiastka 23 mil. eur, no a v roku 2010 už len 172 tisíc eur a v roku 2011 165 tisíc eur. To nás niekto skúša alebo si z nás robí dobrý deň? Alebo ďalšie príklady. Návrhy rozpočtov na roky 2010 a 2011 v položke Podpory kultúrnych aktivít – 0. V položke Prezentácií kultúrnych akcií v zahraničí – 0. V položke Informatizácie kultúry – 0. V položke Grantový systém Ministerstva kultúry Slovenskej republiky – 0. Alebo v položke Podpora vysielania verejnoprávnych médií – 0. Z uvedeného je zrejmé, že návrh výhľadových rozpočtov na roky 2010 a 2011 boli pripravované nezodpovedne. Zbytočne zákon ukladá spracúvať výhľadové rozpočty, keď ministerstvá, v tomto prípade ministerstvo kultúry takýto zákon ignoruje. Dovolím si ešte štvrtú poznámku. Druhý deň rokujeme o návrhu rozpočtu. Druhý deň sa na tomto rokovaní ani minútu nezúčastnil predseda vlády alebo podpredsedovia vlády. Pán premiér sa vyhýba  diskusii v médiách, vyhýba sa diskusii v pléne Národnej rady. Na hodine otázok to máte zorganizované tak, že poslanci vládnej koalície položia čo najväčšie množstvo otázok, aby pán premiér nemusel diskutovať s poslancami opozície. Pán premiér najradšej diskutuje sám. Páni ministri aj dnes pri prerokúvaní rozpočtu, aj včera, majú určené služby a striedajú sa. Obetujú jedného ministra, aby si vypočul, ako prebieha diskusia. Musím pripomenúť, že v minulom volebnom období pán expredseda Hrušovský prerušil rokovanie o štátnom rozpočte a žiadal, aby predseda vlády, aj ministri sa zúčastňovali na rokovaní o rozpočte. Mal by to byť náš spoločný záujem, si myslím, všetkých poslancov, či koalície alebo opozície. Ako môžeme diskutovať o jednotlivých kapitolách, keď ministri, niektorí ministri sa tu vôbec doteraz neráčili zastaviť, aby mohli odpovedať na prípadné otázky? Páni poslanci z koalície, na vás chcem apelovať, chcem apelovať na vedenie parlamentu, aby sme takýto stav spoločne nedopustili, lebo to môže skončiť tak, že na budúci rok budú pristavené autobusy, ktoré poslancov zavezú na jednotlivé ministerstvá, nakoniec na úrad vlády a potom sa zvezieme sem, aby sme o štátnom rozpočte hlasovali. Ďalšie vysvetlenie je ešte to, že vláda si je vedomá, aký rozpočet predložila a z toho dôvodu sa aj na rokovaní o tomto rozpočte nezúčastňuje. Jednoducho sa hanbí za vlastný rozpočet a obetuje vždy jedného ministra, ktorý tu musí svoj čas odsedieť a potom bude informovať členov vlády. Záverom dovoľte, tak ako som dokumentoval na troch príkladoch kapitálových výdavkov v prípade Štátnej opery v Banskej Bystrici, na príspevku na rok 2009 pre Maticu slovenskú a neúplných výhľadových návrhov rozpočtov na roky 2010 a 2011, je možné konštatovať, že tento návrh rozpočtu v časti kapitoly ministerstva kultúry nie je dopracovaný. A preto ho nie je možné podporiť. Možno by stálo za to vrátiť ho vláde na dopracovanie. Ďakujem za pozornosť.